Source: http://monitorulneamt.ro/ceahlaul-vrea-sa-si-ia-o-portie-de-sanatate/
Timestamp: 2020-05-31 16:12:55+00:00

Document:
Ceahlăul vrea să-şi ia o porţie de „sănătate“ » Monitorul de Neamț și Roman
Ceahlăul vrea să-şi ia o porţie de „sănătate“
■ galben-negrii evoluează sîmbătă în cel mai nordic oraş al României ■ Sănătatea Darabani este o echipă care şi-a regăsit forma bună după un start dezastruos ■ „Din păcate, cel mai mare adversar al nostru va fi terenul“, a avertizat antrenorul Gabriel Rădulescu ■
Campionatul Ligii 3 de fotbal şi-a consumat o treime din jocurile turului, iar în seria 1 sita valorică începe să cearnă, confirmînd intenţiile de promovare anunţate de Oţelul Galaţi sau Gloria Buzău. Nu lipsesc surprizele plăcute precum CSM Focşani, a treia grupare care nu a cunoscut înfrîngerea, dar nici dezamăgirile, între ele CSM Roman, cu un debut nefericit de sezon. În week-end este programată etapa a VI-a, rundă deschisă vineri, 28 septembrie de jocurile CSM Rîmnicu Sărat – CSM Roman şi CSM Paşcani – Gloria Buzău. Sîmbătă, 29 septembrie, de la ora 17.00 au loc alte cinci întîlniri, Ceahlăul fiind programată să evolueze în deplasare, la Sănătatea Darabani. La ora meciului, ambele formaţii vin cu moralul ridicat, după victoriile obţinute pe teren propriu. În runda precedentă, botoşănenii au trecut la limită, 2-1 de CSM Rînicu Sărat, în timp ce pietrenii au bifat prima victorie în faţa propriilor suporteri, 3-1 cu CSM Paşcani. Echilibrul întîlnirii de la Darabani este dat şi de linia de clasament a echipelor: ambele formaţii au cîte 6 puncte şi sînt despărţite doar de golaveraj, capitol la care Ceahlăul stă mai bine. Atuul grupării botoşănene pare însă a fi terenul propriu, o suprafaţă care nu avantajează formaţiile combinative, lucru remarcat şi de antrenorul pietrenilor, Gabriel Rădulescu, cu o zi înainte de meci. „Sper să facem un joc bun şi să ne apropiem victoria. Ştiu că nu ne aşteaptă un joc uşor, adversarii sînt în revenire de formă după ce au cîştigat ultimele două meciuri acasă şi au pierdut foarte greu la Paşcani. Din păcate, cel mai mare adversar va fi terenul care este denivelat tare şi cred că o să ne pună probleme în a controla mingea. O să încercăm să ne adaptăm şi trebuie să cîştigăm, chiar dacă jocul poate nu va fi la nivelul la care ni-l dorim noi“, a declarat profesorul Rădulescu. Tehnicianul nu se confruntă cu probleme de efectiv, singurul jucător care a fost în atenţia medicilor în aceste zile din cauza unei entorse sîcîitoare fiind Răzvan Pîntea. Antrenorul Rădulescu a cedat doi jucători, Codrin Coteţ şi Răzvan Sîrbie, echipei de Juniori A a CSM Ceahlăul, care va debuta azi în Liga Elitelor U19, la Petrosport Ploieşti. Revenind la jocul de la Darabani, căpitanul Cosmin Rotaru a precizat că cel mai important este ca echipa să dea dovadă de unitate de grup. „Dacă fiecare îşi face treaba în părticica lui cred că o să fie bine şi ne vom întoarce cu puncte. Important este să luăm jocul în serios şi să nu fim relaxaţi. De la meci la meci, eu spun că am crescut valoric atît personal, cît şi ca grup“, a declarat Cosmin Rotaru. Ar mai fi de precizat că în aceeaşi etapă mai sînt programate astăzi, tot de la ora 17.00, partidele: KSE Secuiesc – Foresta Suceava; Metalul Buzău	– CSM Focşani; Sporting Lieşti – Şomuz Fălticeni; ACS Suporter Club Oţelul – AFC Botoşani 2. Jocul Ştiinţa Miroslava – Bucovina Rădăuţi se va disputa duminică, 30 septembrie, tot de la ora 17.00. Din etapa viitoare, a VII-a, ora de start a jocurilor programate în Liga 3 va fi 15.00 şi se va aplica pe tot parcursul lunii octombrie.
Cuvinte cheie:Ceahlauldeiaporiesanatatesăşivrea
Unirea – FCSB, meci special pentru antrenorul Rădulescu

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM